ทราบแล้วเปลี่ยน! “6 ข้อทำได้ 8 ข้อไม่ควรทำ” ช่วงลงประชามติร่างรัฐธรรมนูญ
ทราบแล้วเปลี่ยน! “6 ข้อทำได้ 8 ข้อไม่ควรทำ” ช่วงลงประชามติร่างรัฐธรรมนูญ
4 ส.ค. 2559

นายธนิศร์ ศรีประเทศ รองเลขาธิการสำนักงานคณะกรรมการการเลือกตั้ง (กกต.) ชี้แจงระเบียบและแนวทางต่อการกระทำและแสดงความคิดเห็นของประชาชนทั่วไปในระหว่างการออกเสียงประชามติร่างรัฐธรรมนูญฉบับใหม่ เพื่อเป็นแนวทางปฏิบัติที่ตรงกันและเป็นไปตาม พ.ร.บ.การออกเสียงประชามติ คือ “6 ข้อทำได้ และ 8 ข้อไม่ควรทำ”
สำหรับ 6 ข้อที่ทำได้ ประกอบไปด้วย
1. การแสดงความเห็นของบุคคลโดยข้อเท็จจริง
2. การแสดงความเห็นโดยสุภาพ
3. การแสดงความเห็นที่เป็นข้อมูลชัดเจน
4. การแสดงความเห็นที่อ้างอิงผลการศึกษาวิจัย
5. การแสดงความเห็นผ่านสื่อโดยมีเหตุผลประกอบ
6. การนำเข้าหรือโพส์ตข้อความโดยไม่มีความเห็นเพิ่มเติมเข้าไป
ส่วน 8 ข้อที่ไม่ควรทำ ประกอบไปด้วย
1. การสัมภาษณ์ผ่านสื่อ
2. การนำเข้าข้อมูลผ่านเว็บไซต์, สื่ออิเล็กทรอนิกส์, การกดแชร์ และการกดไลค์ที่เป็นเท็จ
3. การทำสัญลักษณ์ รณรงค์เชิญชวน
4. การเปิดเวทีสัมมนา-อภิปราย โดยไม่มีหน่วยงานหรือองค์กรตามกฎหมายกำหนด
5. การชักชวน ใส่เสื้อ ติดป้าย เข็มกลัด ปักธง โชว์ริบบิ้น อันเป็นเครื่องหมายหรือแสดงสัญลักษณ์ รวมถึงการแจกจ่ายและขายสิ่งของในลักษณะรณรงค์ทั่วไป
6. การแจกจ่ายเอกสารที่มีข้อความเป็นเท็จนำไปสู่เหตุวุ่นวายและการชุมนุม
7. การรายงานข่าวของสื่อมวลชน ซึ่งนำไปสู่การปลุกระดม
8. การรณรงค์เพื่อให้เกิดการคล้อยตามความคิดเห็นของสังคม เพื่อออกเสียงอย่างใดอย่างหนึ่ง ปลุกระดมหรือขัดขวาง
ทั้งนี้การโพสต์แสดงความเห็นผ่านเฟซบุ๊กว่ารับหรือไม่รับร่างรัฐธรรมนูญก็ได้ แต่ต้องมีเหตุผลประกอบ เหตุผลต้องเป็นไปตามหลักวิชาการ แต่ถ้ามีคนแสดงความเห็นเพิ่มในลักษณะเชิญชวนให้เห็นตาม แล้วกดไลค์ พร้อมแชร์ ถือว่ามีความผิด
ส่วนการใส่เสื้อที่จัดทำขึ้นเองมีสัญลักษณ์ vote no สามารถทำได้ แต่ถ้าเป็นกลุ่มเป็นก้อน และสืบค้นว่า มีเจตนาเชิญชวนรณรงค์ ถือว่ามีความผิดตามกฎหมายมีโทษสูงสุด 1-10 ปี ปรับ 20,000-200,000 บาท และเพิกถอนสิทธิ์ตั้งแต่ 5-10 ปี